L-intervista ta' Marlene fuq Reporter ta' nhar it-Tnejn li għadda hi xhieda tal-idealiżmu tagħha. Baqgħet tittama li l-partit li f'ismu ġiet eletta fil-Parlament jiftaħ għajnejh u jirrealizza illi għandu programm elettorali li wiegħed li jwettaq. Tħoss li l-iktar rabta importanti tagħha hi mal-programm elettorali u mhux mal-partit li bosta drabi jidher li nesa' dak li wiegħed. Għalhekk għażlet li tkun indipendenti. Tinsisti li hi baqgħet lealissima lejn dak li ġie imwiegħed biex inkisbu il-voti fl-elezzjoni ġenerali. Huwa dan li jimmotiva l-ħidma tagħha, għax, għaliha, l-lejaltà lejn l-idejal fil-politika tiġi qabel il-lejaltà lejn il-partit. Għax il-partit mhux qiegħed hemm biex jistaħbew warajh! Fuq quddiem fil-lista tad-diżappunti ta' Marlene hemm in-nuqqas ta' trasparenza fil-ħidma tal-Gvern. Hemm ukoll il-privatizzazzjoni tal-Enemalta b'sehem fiha issa f'idejn is-Shanghai Electric Power (ksur sfaċċat ta' wegħda elettorali Laburista), n-nuqqas ta' politika ambjentali sura u bosta affarijiet oħra. Marlene vuċi fid-deżert? Ma jidhirx li kien hemm wisq appoġġ għall-posizzjoni tagħha fil-grupp parlamentari laburista għax bosta kienu dawk li beżgħu mir-riperkussjonijiet fuq il-karriera politika tagħhom kieku għażlu li jlissnu kelma. Dan minkejja li l-grupp parlamentari laburista ġie imġenneb diversi drabi: kien isir jaf b'diversi deċiżjonijiet mill-gazzetti. Quddiem dawn l-affarijiet kollha, hu ta' sodisfazzjon li Marlene għadha titbaqbaq favur l-idejal : li sservi lin-nies, dejjem b'konsistenza mal-programm elettorali li tpoġġa quddiem l-elettorat f'Marzu 2013.